Έναν νεκρό, μία τραυματία και τεράστια προβλήματα προκάλεσε το νέο κύμα κακοκαιρίας που σαρώνει τη χώρα. Πνίγηκαν και πάλι περιοχές της δυτικής Αττικής, κυρίως στο Καματερό και το Μενίδι, ενώ πλημμύρες σημειώθηκαν σε Ηλεία και Αχαΐα. Τεράστια η κινητοποίηση της Πυροσβεστικής, μόνο στην Αττική δέχθηκε 835 κλήσεις.

Στο Καματερό η αστυνομία και η πυροσβεστική ειδοποιήθηκαν για την εξαφάνιση μίας γυναίκας και κινητοποιήθηκαν. Το αυτοκίνητό της βρέθηκε στο ρέμα της Πικροδάφνης, όμως η ίδια δεν ήταν μέσα και η τύχη της αγνοείται.

Στην οδό Αγίου Φανουρίου, στο Μενίδι, σε σημείο που θυμίζει λίμνη από το νερό, βρέθηκε ντεραπαρισμένο αυτοκίνητο το οποίο επί ώρες δεν είχε καταστεί δυνατό να το προσεγγίσουν τα σωστικά συνεργεία. Τελικά διαπιστώθηκε ότι δεν βρισκόταν κάποιος μέσα.

Στην Ελευσίνα χρειάστηκε η επέμβαση της Πυροσβεστικής για τον απεγκλωβισμό δύο ατόμων από Ι.Χ. αυτοκίνητο που είχε ακινητοποιηθεί στη συμβολή των οδών Ωκεανίδου και Δημοκρίτου, λόγω πλημμύρας στους δρόμους της περιοχής.

Μάλιστα, διεκόπη η δίκη της Χρυσής Αυγής για τη δολοφονία του Παύλου Φύσσα, επειδή πλημμύρισε η δικαστική αίθουσα.

Στους περισσότερους δρόμους της Αττικής επικρατούσε κυκλοφοριακή συμφόρηση. Τα μεγαλύτερα προβλήματα εντοπίστηκαν στον Κηφισό, στο ρεύμα ανόδου, όπου τα αυτοκίνητα σχημάτιζαν ουρές χιλιομέτρων.

Βασικοί οδικοί άξονες, όπως η Χαμοστέρνας και η Φορμίωνος πλημμύρισαν, ενώ στη Δεκελείας στο δήμο Αχαρνών και στο Φάληρο παρενέβη η Πυροσβεστική για απεγκλωβισμούς από αυτοκίνητα.

Σε ποτάμια μετατράπηκαν κεντρικοί δρόμοι στο Καματερό και το Μενίδι, με πεζούς και οδηγούς Ι.Χ. να κινδυνεύουν να παρασυρθούν από τα ορμητικά νερά.

Στην οδό Αριστοτέλους στο Μενίδι, ανασύρθηκε από περαστικούς χωρίς τις αισθήσεις του από Ι.Χ. ένας άνδρας 41 χρονών. Μεταφέρθηκε με ασθενοφόρο του ΕΚΑΒ στο Αγία Όλγα της Νέας Ιωνίας, όπου διαπιστώθηκε ο θάνατός του.

Από το ίδιο Ι.Χ. απεγκλωβίστηκε και η μητέρα του, 71 ετών, η οποία διακομίστηκε στο «Γ.Γεννηματάς».

Στην Πετρούπολη λαχτάρησε μια ηλικιωμένη γυναίκα, η οποία πήγε να παραλάβει τον εγγονό της από το σχολείο. Παρασύρθηκε από τα νερά και χρειάστηκε η επέμβαση των περαστικών για να την απεγκλωβίσουν, ευτυχώς χωρίς να τραυματιστεί.

Στο Χαϊδάρι αναποδογύρισαν αυτοκίνητα και κινδύνευσαν οδηγοί.

Σύμφωνα με ανακοίνωση της Πυροσβεστικής, 140 συνεργεία με 560 πυροσβέστες θα συνεχίσουν να επιχειρούν κατά τη διάρκεια της νύχτας για την αντιμετώπιση όλων των περιστατικών.





Κλιμάκια υπαλλήλων της Περιφέρειας διενεργούν αυτοψίες στα σημεία που υπάρχουν προβλήματα.

Προβλήματα στην Πελοπόννησο

Σοβαρά προβλήματα άφησε πίσω της η πρωινή καταιγίδα και στην Ηλεία. Από την έντονη βροχή έχουν πλημμυρίσει υπόγεια και χωράφια στη Βάρδα Ηλείας, ενώ έχουν παρασυρθεί και σταθμευμένα αυτοκίνητα. Η Πυροσβεστική δέχθηκε επίσης δεκάδες κλήσεις.

Όπως δήλωσε στο Αθηναϊκό Πρακτορείο ο αντιπεριφερειάρχης Ηλείας, Γιώργος Γεωργιόπουλος, τα περισσότερα προβλήματα καταγράφονται στον δήμο Ανδραβίδας-Κυλλήνης.

Στην περιοχή βρίσκονται τεχνικά κλιμάκια της περιφερείας Δυτικής Ελλάδας, όπου μαζί με συνεργεία του δήμου, αλλά και άνδρες της Πυροσβεστικής, επιχειρούν να αντιμετωπίσουν τα εκτεταμένα προβλήματα που έχει προκαλέσει το κύμα κακοκαιρίας.

«Βασικό μας μέλημα αυτή την στιγμή είναι να αντιμετωπίσουμε τα προβλήματα από τις πλημμύρες, που έπληξαν κυρίως την Βάρδα» δήλωσε ο περιφερειάρχης Δυτικής Ελλάδας, Απόστολος Κατσιφάρας, ο οποίος επισκέπεται τις πληγείσες περιοχές.

Και πρόσθεσε: «Δυστυχώς υπάρχουν πολλές ζημιές σε αγροτικές καλλιέργειες και θερμοκήπια, με αποτέλεσμα να έχει πληγεί σε σημαντικό βαθμό η τοπική παραγωγή».

Ακόμη, σύμφωνα με τον περιφερειάρχη, συνεργεία της περιφέρειας επιχειρούν να αντιμετωπίσουν τα προβλήματα που έχουν δημιουργηθεί στην εθνική οδό Πατρών – Πύργου, στο ύψος της Βουπρασίας, αφού λόγω των πλημμυρών, η κυκλοφορία των οχημάτων γίνεται με μεγάλη δυσκολία.

Για την αντιμετώπιση των προβλημάτων έχει ενισχυθεί η Πυροσβεστική Υπηρεσία Λεχαινών, με δυνάμεις από γειτονικές περιοχές.

Εκτεταμένα προβλήματα προκλήθηκαν και σε πολλές περιοχές του δήμου δυτικής Αχαΐας.

«Ο δήμος μας βρίσκεται ουσιαστικά σε κατάσταση έκτακτης ανάγκης, λόγω των ζημιών που έχουν προκαλέσει οι καταιγίδες» δήλωσε στο Αθηναϊκό Πρακτορείο ο δήμαρχος Δυτικής Αχαϊας, Χρήστος Νικολάου.

Σύμφωνα με τον ίδιο, τα περισσότερα προβλήματα καταγράφονται στις περιοχές Σαγέικα, Λιμνοχώρι, Καλαμάκι και Λακκόπετρα, λόγω των πλημμυρών από την υπερχείλιση χειμάρρων, αλλά δεν έχουν κινδυνεύσει ανθρώπινες ζωές.

Επίσης, ο κ. Νικολάου τόνισε ότι έχουν προκληθεί μεγάλες καταστροφές και στις αγροτικής καλλιέργειες.

Εν τω μεταξύ, συνεργεία του δήμου αλλά και ιδιώτες με μηχανήματα προσπαθούν να αποκαταστήσουν τα προβλήματα που έχουν προκληθεί και όταν οι καιρικές συνθήκες το επιτρέψουν θα ξεκινήσει η καταγραφή των ζημιών.

Βίντεο από το PatrasTimes.gr





Ο καιρός σε όλη τη χώρα

Στην Αττική τα φαινόμενα θα είναι έντονα με βροχές και καταιγίδες και τη θερμοκρασία από 17 έως 22 βαθμούς Κελσίου.

Παρόμοιο το σκηνικό του καιρού και στη Θεσσαλονίκη με βροχές και καταιγίδες κατά περιόδους ισχυρές. Θερμοκρασία: από 12 έως 16 βαθμούς κελσίου.

Βροχές και καταιγίδες κατά τόπους ισχυρές, που πιθανόν να συνοδεύονται τοπικά από χαλαζοπτώσεις θα σημειωθούν σήμερα, Πέμπτη σε όλη τη χώρα. Οι άνεμοι θα πνέουν στα δυτικά, κεντρικά και νότια, από νότιες διευθύνσεις και στα υπόλοιπα βορειοανατολικοί 5 με 7 τοπικά στα πελάγη 8 μποφόρ. Πτώση της θερμοκρασίας αναμένεται κυρίως στα βόρεια.

Στη Μακεδονία και τη Θράκη ο καιρός θα είναι βροχερός με καταιγίδες κατά περιόδους ισχυρές, αρχικά στη δυτική-κεντρική Μακεδονία και βαθμιαία και στα υπόλοιπα. Θερμοκρασία: από 10 έως 16 βαθμούς Κελσίου. Στη δυτική Μακεδονία 2 με 3 βαθμούς χαμηλότερη.

Στα νησιά του Ιονίου, την Ήπειρο, τη δυτική Στερεά και τη δυτική Πελοπόννησος θα σημειωθούν βροχές και καταιγίδες. Τα φαινόμενα κατά τόπους θα είναι ιδιαιτέρα έντονα. Οι άνεμοι: από νότιες διευθύνσεις στρεφόμενοι από το απόγευμα σε δυτικούς βορειοδυτικούς 5 με 7 και στο Ιόνιο τοπικά 8 μποφόρ. Από 17 έως 23 βαθμούς Κελσίου η θερμοκρασία. Στην Ήπειρο 3 με 5 βαθμούς χαμηλότερη.

Στη Θεσσαλία, την ανατολική Στερεά, την Εύβοια και την ανατολική Πελοπόννησος θα σημειωθούν τοπικές βροχές και καταιγίδες κατά περιόδους ισχυρές. Οι άνεμοι στα βόρεια βορειοανατολικοί 5 με 7 μποφόρ και στα νότια νότιοι νοτιοδυτικοί με την ιδία ένταση. Θερμοκρασία: από 15 έως 23 βαθμούς Κελσίου. Στα βόρεια 3 με 4 βαθμούς χαμηλότερη.

Στις Κυκλάδες και την Κρήτη θα σημειωθούν τοπικές βροχές και καταιγίδες οι οποίες πρόσκαιρα κατά τόπους θα είναι ισχυρές κυρίως στις Κυκλάδες. Οι άνεμοι: νότιοι 4 με 6 μποφόρ στρεφόμενοι το βράδυ σε δυτικούς νοτιοδυτικούς με την ιδία ένταση. Θερμοκρασία: από 19 έως 26 βαθμούς Κελσίου.

Παρόμοιο το σκηνικό του καιρού και στα νησιά ανατολικού Αιγαίου και τα Δωδεκάνησα με ανέμους που θα φτάνουν τοπικά και τα 8 μποφόρ. Θερμοκρασία: από 19 έως 25 βαθμούς Κελσίου. Στα βόρεια 2 με 4 βαθμούς χαμηλότερη.

Newsroom ΑΛΤΕΡ ΕΓΚΟ